واخا قدرو السلطات الإقليمية يسيطرو على العافية اللي شعلات لبارح فالعشية فغابات جبل سونة، باعتماد جوج من طائرات الكانيدير، الحرائق زحفات لبارح بالليل لمنطقة خرى فالجبل، وبدات كتكبر شوية بشوية حتى قضات على مساحات كبيرة من الغطاء النباتي الغابوي. عناصر من فرق التدخل وصحاب الوقاية المدنية كانو حاضرين بالليل باش يحاولو يطفيو العافية، وخا صعاب عليهم يعتمدو طائرات الكانيدير فالليل والظلام، وبقاو كيتسناو حتى للصباح باش يستعملوها. وما كان على رجال الوقاية المدنية، بتعاون مع بعض الساكنة اللي باتو سهرانين باش ينقذو منطقتهم، غير يحاصرو زحف ألسنة اللهب باش ماتنتشرش فمناطق غابوية أوسع، وتوصل لبيوت المواطنين. لبارح فالعشية، استطعو فرق التدخل باش يطفيو العافية اللي شعلات فالشاون، باعتماد طيارات الكنادير، والشاحنات الصهريجية. وباشرات السلطات الإقليمية تحرياتها حول ملابسات هذ الحرائق، اللي مازال مامعروفة أسبابها لحد الساعة. وتزامنات هذ الحرائق مع حرائق أخرى اندلعات فمنطقة القبايل شمال الجزائر، ولقات السلطات صعوبة فإخمادها، الشي اللي تسبب فموت 71 شخص على الأقل وتلف كيلومترات من الغطاء النباتي الغابوي. 
العافية فالشاون مازال شاعلة.. والسكان والبومبية مانعسوش باش يمنعو الحريق يوصل للديور – تصاور وفيديو